N'eus ket kalz a ziforc'h etre ar c'hastell hag ar c'hastell-kreñv (liester : kestell-kreñv pe kastellioù-kreñv), nemet ledander tiriad an aotrou a zo perc'henn warnañ. Ar pezh a vez anvet kastell-kreñv a dle bezañ bras a-walc'h evit degemer tiad bras ar c'hastellad (familh, koskor ha soudarded) hag ivez tud ar maezhioù tro-war-dro (hag o loened doñv ganto) p'eo taget ar c'hastell. Ar c'hastell a zo arouez hag ostilh ar galloud roueel pe dugel pa ro d'un aotrou ar gwir da ledanaat e galloudoù gwaz war diriad e gastelleniezh. Dont a ra war-wel an dra-se e penn mare ar Garolingidi. Gant ar gladdalc'helezh eo liammet krouidigezh ar c'hestell-kreñv.